b'\n_START_ARTICLE_\nSaksalainen ratsuponi\n_START_SECTION_\nOminaisuudet\n_START_PARAGRAPH_\nRotum\xc3\xa4\xc3\xa4ritelm\xc3\xa4n mukaan saksalaisen ratsuponin tulee olla korkeudeltaan mieluiten 138\xe2\x80\x93148\xc2\xa0cm. Sen tulee olla ponityyppinen, urheilullinen ja hienostunut ratsuponi. P\xc3\xa4\xc3\xa4n tulee olla pieni suurin eloisin silmin sek\xc3\xa4 pienin korvin; kaulan ja leuan liitoksen tulee olla selke\xc3\xa4; kaulan tulee olla pitk\xc3\xa4 ja hyvinsijoittunut; s\xc3\xa4\xc3\xa4n tulee olla selke\xc3\xa4 ja lanteen pitk\xc3\xa4. Liikkeiden tulisi olla tarkat, rytmikk\xc3\xa4\xc3\xa4t, ilmavat ja joustavat, ja takaosan ty\xc3\xb6nn\xc3\xb6n tulee olla selke\xc3\xa4. Luonteen tulisi olla rehellinen ja hyv\xc3\xa4ntahtoinen, esiintymishaluinen, rohkea ja tasainen.\n_START_SECTION_\nHistoria\n_START_PARAGRAPH_\nSaksalaista ratsuponia alettiin kehitt\xc3\xa4\xc3\xa4 1960-luvulla, jolloin Saksan poniyhdistyksiss\xc3\xa4 koettiin tarvetta kehitt\xc3\xa4\xc3\xa4 suurikokoinen lastenratsu kansallisiin ja kansainv\xc3\xa4lisiin kilpailuihin. T\xc3\xa4rke\xc3\xa4n\xc3\xa4 tavoitteena oli yhdist\xc3\xa4\xc3\xa4 poneille tyypillinen luonne, tyyppi ja yhteisty\xc3\xb6halukkuus isompien ratsuhevosten urheilullisuuteen._NEWLINE_Jalostuksen alkuvaiheissa pyrittiin helppoon ratkaisuun. Kilpaponien tuottamiseksi yhdess\xc3\xa4 sukupolvessa arabianhevos- ja englannint\xc3\xa4ysioriita k\xc3\xa4ytettiin vuonohevos- ja haflingertammoille. N\xc3\xa4m\xc3\xa4 risteytykset eiv\xc3\xa4t kuitenkaan tuottaneet haluttua tulosta._NEWLINE_Muutamat saksalaiset kasvattajat toivat maahan brittil\xc3\xa4isi\xc3\xa4 poneja, l\xc3\xa4hinn\xc3\xa4 welsh-ponia, ja jalostivat niit\xc3\xa4 kesken\xc3\xa4\xc3\xa4n mutta my\xc3\xb6s risteyttiv\xc3\xa4t paikallisten hevosten sek\xc3\xa4 arabianhevosten, angloarabien, englannint\xc3\xa4ysiveristen ja joidenkin l\xc3\xa4mminveristen hevosten kanssa. Vuoteen 1975 saksalaisen ratsuponin tyyppi oli kehitetty. Ensimm\xc3\xa4iset ratsuponityypin yksil\xc3\xb6t osoittivat kykyns\xc3\xa4 paikallisissa, kansallisissa ja kansainv\xc3\xa4lisiss\xc3\xa4 kilpailuissa. Joitakin erityisen hyv\xc3\xa4laatuisia oreja k\xc3\xa4ytettiin parantamaan rotua entisest\xc3\xa4\xc3\xa4n. My\xc3\xb6hemmin n\xc3\xa4it\xc3\xa4 oreja sek\xc3\xa4 parhaita tammoja alettiin testata ja hyv\xc3\xa4ksy\xc3\xa4 siitokseen jalostuksen j\xc3\xa4rjestelm\xc3\xa4llisyyden lis\xc3\xa4\xc3\xa4miseksi ja rotutyypin parantamiseksi._NEWLINE_1990-luvulla rotua yritettiin parantaa risteytt\xc3\xa4m\xc3\xa4ll\xc3\xa4 siihen trakehneria, hannoverinhevosta ja holsteininhevosta, mutta yritys ep\xc3\xa4onnistui; risteytysj\xc3\xa4lkel\xc3\xa4isiin ei tullut tarpeeksi haluttua ponin tyyppi\xc3\xa4 ja ominaisuuksia. Nykyisin saksalaisen ratsuponin jalostukseen k\xc3\xa4ytet\xc3\xa4\xc3\xa4n tiettyj\xc3\xa4 sukuja.\n_START_SECTION_\nK\xc3\xa4ytt\xc3\xb6\n_START_PARAGRAPH_\nSaksanratsuponia k\xc3\xa4ytet\xc3\xa4\xc3\xa4n kouluratsastukseen, esteratsastukseen, kentt\xc3\xa4ratsastukseen sek\xc3\xa4 muihin eurooppalaisen ratsastusperinteen lajeihin.'